A Bizottság 315/2003/EK rendelete

(2003. február 19.)

a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló 1227/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2585/2001/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 10. és 15. cikkére,

mivel:

(1) Annak érdekében, hogy a tagállamok folytatni tudják a támogatások fizetését a pénzügyi év végéig bezárólag, módosítani kell a július 1-jétől október 15-ig terjedő időszakra vonatkozó kiadásokkal kapcsolatos, legutóbb a 2191/2002/EK rendelettel [3] módosított 1227/2000/EK bizottsági rendeletben [4] megállapított szabályokat.

(2) Figyelembe kell venni különösen az Európai Közösségek általános költségvetésére vonatkozó pénzügyi rendeletről szóló 2002. június 25-i 1605/2002/EK, Euratom tanácsi rendelet [5] 79. cikkében meghatározott, a kiadások érvényesítésének fogalmát.

(3) Ezért ki kell igazítani a pénzügyi év során a keretösszegek megállapítási mechanizmusának végrehajtására vonatkozó rendelkezéseket.

(4) Ki kell igazítani a tagállamok által a Bizottságnak elküldendő adatok és információk formátumát is.

(5) Figyelembe kell venni a szerkezetátalakítási és szerkezetváltási tervek végrehajtásának ütemével kapcsolatos korlátozásokat is, és ennek megfelelően módosítani kell az erre a területekre vonatkozó szabályok alkalmazását.

(6) Az 1227/2000/EK rendeletet ennek megfelelően módosítani kell.

(7) Az e rendeletben foglalt intézkedések összhangban vannak a Borpiaci Irányítóbizottság véleményével,

ELFOGADTA EZT A RENDELETET:

1. cikk

Az 1227/2000/EK rendelet szövege a következőképpen módosul:

1. A 15. cikk (2) bekezdésének első albekezdése helyébe a következő szöveg lép:

"(2) Az (1) bekezdés alóli kivételként a tagállamok rendelkezhetnek arról, hogy egy adott intézkedés tekintetében adandó támogatást az intézkedés végrehajtása előtt megelőlegezik a termelőnek, feltéve, hogy a végrehajtás megkezdődött és a kedvezményezett a támogatás 120 %-ának megfelelő összegű biztosítékot helyezett letétbe. A 2220/85/EGK rendelet alkalmazásában a kötelezettség az, hogy a szóbanforgó intézkedést az előleg kifizetését követő második borászati év végéig végre kell hajtani.";

2. A 15a. cikk (2) bekezdésének első albekezdése helyébe a következő szöveg lép:

"(2) Az (1) bekezdés alóli kivételként a tagállamok rendelkezhetnek arról, hogy a támogatási kérelemben szereplő intézkedések tekintetében adandó támogatást az intézkedések végrehajtása előtt megelőlegezik a termelőnek, feltéve, hogy a végrehajtás megkezdődött és a kedvezményezett a támogatás 120 %-ának megfelelő összegű biztosítékot helyezett letétbe. A 2220/85/EGK rendelet alkalmazásában a kötelezettség az, hogy a szóbanforgó intézkedéseket az előleg kifizetését követő második borászati év végéig végre kell hajtani.";

3. A 16. cikk (1) bekezdése helyébe a következő szöveg lép:

"(1) A tagállamok a szerkezetátalakítási és átalakítási rendszer tekintetében legkésőbb minden év június 30-ig továbbítják a Bizottsághoz a következőket:

a) nyilatkozat a folyó pénzügyi év ténylegesen felmerült kiadásairól, valamint az érintett összterületről;

b) nyilatkozat a folyó pénzügyi évben érvényesített kiadásokról, valamint az érintett összterületről;

c) a folyó pénzügyi évben esedékes kiadások későbbi finanszírozása iránti kérelmek az 1493/1999/EK rendelet 14. cikk (1) bekezdése szerinti keretösszegeken felül, és az egyes esetekben érintett összterületről;

d) módosított becslések a kiadásokról és az érintett összterületekről, a szerkezetátalakítási és szerkezetváltási tervek megvalósítására vonatkozó időszak végéig bezárólag a következő pénzügyi évek tekintetében, az egyes tagállamok részére meghatározott keretösszegekkel összhangban.";

4. A 17. cikk helyébe a következő szöveg lép:

"17. cikk

(1) Az egyes tagállamoknak a pénzügyi év során ténylegesen felmerült és bevallott kiadásai a 16. cikk (1) bekezdésének a) pontja szerint a Bizottságnak bejelentett összeghatárig finanszírozottak, amennyiben ezen összegek együttesen nem haladják meg az 1493/1999/EK rendelet 14. cikk (1) bekezdése szerint a tagállamoknak kiutalt pénzösszeget.

(2) A tagállamok csak akkor teszik meg a 16. cikk (1) bekezdés b) pontjában említett nyilatkozatot, ha a 16. cikk (1) bekezdés a) pontjával összhangban bevallott összeg legalább 75 %-a a 1493/1999/EK rendelet 14. cikk (1) bekezdése szerint kiutalt összegnek.

(3) A tagállamoknak a 16. cikk (1) bekezdés c) pontja szerint benyújtott kérelmeit az arányosság elve alapján fogadják el a rendelkezésre álló összeg figyelembe vételével, miután valamennyi tagállamra nézve levonták az 1493/1999/EK rendelet 14. cikke alapján a tagállamoknak kiutalt összes pénzösszegből a 16. cikk (1) bekezdés a) pontjának megfelelően bejelentett és a 16. cikk (1) bekezdés b) pontjának megfelelően bevallott együttes összeget. A Bizottság június 30-át követően – amint lehetséges – értesíti a tagállamokat, hogy a kérelmek milyen mértékben teljesíthetők.

(4) Az (1) és (2) bekezdés ellenére, ha a 16. cikk (1) bekezdés a) pontjának megfelelően bejelentett, hektárban kifejezett összes terület kisebb, mint amennyit az 1493/1999/EK rendelet 14. cikk (1) bekezdése szerint a tagállamok között az adott pénzügyi évben felosztottak, akkor az adott pénzügyi évre bejelentett kiadás finanszírozásának felső határa a bejelentett összes terület és a hektáronkénti támogatás átlagos összegének szorzata; ezt az összeget a 1493/1999/EK rendelet 14. cikk (1) bekezdése szerint a tagállamra kiosztott összeg és az előzetesen becsült hektárszám arányaként kell kiszámítani.

Ez az összeg semmilyen körülmények között nem haladhatja meg a 16. cikk (1) bekezdés a) pontja szerint bejelentett kiadást.

E bekezdés végrehajtásának alkalmazásában az adott pénzügyi évre vonatkozó keretösszeghez képest 5 %-os tűréshatárt kell alkalmazni a bejelentett összterületre vonatkozóan.

(5) Ha valamely tagállam tényleges kiadása valamely pénzügyi évben kevesebb, mint az (1) bekezdésben említett összeg 75 %-a, a következő pénzügyi évre elismerhető kiadást és a megfelelő összterületet csökkenteni kell e küszöb és az adott pénzügyi évben vállalt tényleges kiadás közötti különbség egyharmadával.

(6) Ezt a csökkentést nem lehet figyelembe venni a csökkentést követő pénzügyi évben elismert kiadások meghatározásakor.

(7) A 15. cikk vagy a 15a. cikk szerint a termelők által visszafizetett összeget le kell vonni a finanszírozásra figyelembe vett kiadásból.

(8) Egy adott pénzügyi évre való hivatkozás a tagállamok által október 16. és a következő év október 15. között ténylegesen teljesített fizetésekre vonatkozik."

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. február 19-én.

a Bizottság részéről

Franz Fischler

a Bizottság tagja

[1] HL L 345., 2001.12.29., 10. o.

[2] HL L 179., 1999.7.14., 1. o.

[3] HL L 334., 2002.12.11., 16. o.

[4] HL L 143., 2000.6.16., 1. o.

[5] HL L 248., 2002.9.16., 1. o.

--------------------------------------------------

MELLÉKLET

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------